b'\n_START_ARTICLE_\nPaul Rurik Bruno Malmstr\xc3\xb6m\n_START_PARAGRAPH_\nPaul Rurik Bruno Malmstr\xc3\xb6m (1. tammikuuta 1872 Turku \xe2\x80\x93 3. lokakuuta 1919 Helsinki) oli suomalainen Teknillisen korkeakoulun mekaniikan professori._NEWLINE_Malmstr\xc3\xb6min vanhemmat olivat kirkkoherra, runoilija Karl Robert Malmstr\xc3\xb6m ja Lucina Constantia Ingeborg Wallenius. H\xc3\xa4n p\xc3\xa4\xc3\xa4si ylioppilaaksi 1889 Turun lyseosta ja valmistui Helsingin yliopistosta filosofian kandidaatiksi 1895 ja maisteriksi 1900. Malmstr\xc3\xb6m opiskeli vuosina 1896\xe2\x80\x931903 Saksassa ja Sveitsiss\xc3\xa4 ja v\xc3\xa4itteli filosofian tohtoriksi 1905 Leipzigin yliopistossa._NEWLINE_Malmstr\xc3\xb6m oli fysiikan, s\xc3\xa4hk\xc3\xb6kemian ja mekaniikan assistenttina Helsingin ja Z\xc3\xbcrichin yliopistoissa, fysikaalis-teknillisess\xc3\xa4 valtion laitoksessa Charlottenburgissa Saksassa ja Helsingin polyteknillisess\xc3\xa4 opistossa vuosina 1897\xe2\x80\x931908. H\xc3\xa4n oli fysiikan dosenttina Helsingin yliopistossa 1906\xe2\x80\x931909 ja h\xc3\xa4n toimi Teknillisen korkeakoulun mekaniikan professorina vuodesta 1908 alkaen._NEWLINE_Malmstr\xc3\xb6m oli naimisissa vuodesta 1902 Enni Maria Hagelstamin kanssa. Malmstr\xc3\xb6min nuorempi sisar oli taidemaalari Tyra Malmstr\xc3\xb6m.'